b'\n_START_ARTICLE_\nFaktion\n_START_PARAGRAPH_\nFaktion er en genre der blander fagteksten og sk\xc3\xb8nlitteraturen \xe2\x80\x93 ordet er fremkommet ved en blanding af ordene fakta og fiktion. Forskellen mellem fagtekster og sk\xc3\xb8nlitter\xc3\xa6re tekster er deres forhold til virkeligheden. Fagteksten skal n\xc3\xb8dvendigvis bestr\xc3\xa6be sig p\xc3\xa5 at sige noget sandt om sit emne, det skal den sk\xc3\xb8nlitter\xc3\xa6re tekst ikke. Hvor fagteksten er lukket og skal l\xc3\xa6ses med en faktaorienteret l\xc3\xa6sem\xc3\xa5de, er den sk\xc3\xb8nlitter\xc3\xa6re tekst \xc3\xa5ben og skal l\xc3\xa6ses litter\xc3\xa6rt._NEWLINE_Faktion er et hyppigt anvendt virkemiddel i historiske romaner. Et argument for denne genre er, at den muligg\xc3\xb8r en indlevelse i de fortidige livsbetingelser, som faglitteraturen har vanskeligt ved at frembringe. Et argument imod faktion er, at en sammenblanding af virkelige personer og fiktive figurer skaber falske billeder af den "virkelige historie". I en kontroversiel analyse, foretaget af den britiske historiker Hayden White, argumenteres der for, at den historiske fort\xc3\xa6lling grundl\xc3\xa6ggende indeholder de samme elementer som det litter\xc3\xa6re v\xc3\xa6rk: Romance, komedie, tragedie og satire.'